Shiga
Miwa gaw Jinghpaw hpyen yen nhtang sa let dabang run kau
- Post 23 August 2012
- Last Updated on 23 August 2012
- By KNG
- Hits: 710
Miwa mungdan, Yunnan mungdaw, Nongdao ginwang kata na Jinghpaw Wunpawng myusha hpyenyen ni dabang kaw na, htawt sit ai hte kalang ta, Miwa asuya up hkang salang ni gaw, August 22 ya shani hta dabang ni hpe jahten nna run kau ai lam, dabang lit hkam ni tsun ai.
Hpyenyen ni gawgap da ai nta hkan na hpri tsut n-gaw ni hte arung arai nkau ni hpe bai run la na matu, masing nga tim, ya na zawn, jahten nna run kau ya ai majaw, bai htaw la na ahkang n nga sai lam, hpyen yen ni kawn tsun ai.
“Mani htawt sit taw nga ai aten hta sha, Miwa ni gaw, hpri tsut ni hpe shanhte ra ai hku, gawng kau ya ai, Camera ni hpe mung zing la kau ya ai, shanhte gaw sumla gayet la ai,” nga nna, mying n shadan dawng ai, dabang lit hkam langai kawn tsun ai.
Hpyen yen ni hpe shara htawt sit ya ai, ya na shara gaw, lai wa sai ten hta, Miwa myusha ni hpai da ginsup ai shaloi lang na matu gawgap da ai, nta hte manam jarawp dingsa, wutdek nta dingsa ni hkan rai nna, shat gawk hte nam dum ni madung gawgap la ra na re lam, htawt sit wa ai, hpyen yen tsinyam langai kawn tsun ai.
“Shanhte sa tsun da ai gaw, ra mara yawng galaw ya na nga re, raitim ya byin wa ai gaw, tsun ai hte grai shai taw ai. Langai nga ai gaw, masha grai law ai re majaw, ndai kaw na masha kaba ni mung, ra n rawng hkra galaw ya na gaw n mai byin ai le,” nga nna hpyen yen langai tsun ai.
Htawt sit mat ai, Yang Lu hte Lau Hpai hpyenyen dabang ni hpe, Ruli (Shweli) ginwang hte Nongdao ninghtawn na masha pru shang gawn hkang dap na seng ang ai ni, shimlam dap salang ni, pyada ni hte kaichyan dap malawm ni kawn, sa jahten sharun kau ya ai re lam chye lu ai.
Ndai shara hkan laning mi jan, nga wa ai, hpyen yen ni gaw, Lana Zup Ja hpyen yen dabang de n kam htawt sit ai majaw, nkau gaw tinang a masing hte mi na nta hte ni kahtep ai, Man Wing Gyi de htawt sit ai lam chye lu ai.
Man Win Gyi de htawt sit wa ai hpyen yen ni nkau gaw, hpyen yen dabang ni kawn n hkap la sai majaw, shanhte a jinghku nta hkan, shara man ai, nga lawng hkan, sum gap la nna, shanu nga ai lam chye lu ai.
Nongdao ginra kaw nga ai, hpyen yen dabang 6 kaw na 2 hpe shawng htawt sit kau ai re hte, ngam ai dabang ni hpe mung matut manoi htawt sit kau na re lam chye lu ai.
“Daini Nga Nawng Pa dabang hpe htawt taw ai, hpawt ni gaw gara dabang bai htawt sit na kun n chye shi ai. Gara dabang htawt sit na nga hpe daina hkan tsun wa na re,” nga dabang lit hkam langai tsun ai.
Hpyen yen ni hpe htawt sit taw ai shaloi, KIO hte Miwa asuya seng ang ai ni gaw, nga htaw mawdaw, bus, shaprai 12 kap ai mawdaw kaba, yawng pawng mawdaw 30 daram hte hpyen yen ni a rai ni hpe htaw sit ya nga ai re lam chye lu ai.
Miwa asuya seng ang ai ni gaw, lai wa sai July 20 ya shani KIO a sinpraw ginwang ginjaw rung up hkang salang ni hpe shaga la nna, Nongdao ginra kaw nga ai hpyen yen dabang 6 hpe htawt sit kau na matu matsun wa ai hpang, KIO kawn mung, tinang up hkang ginra na Lana Zup Ja de htawt sit na matu hpyen yen ni hpe bai matsun wa ai rai nga ai.
Nongdao hpyen yen dabang 6 kaw masha yawng 4,680 nga ai hte, jawngma ni gaw, jawng kaji kawn tsang langai du hkra 868 nga na, ma shapan jawng lung nga ai, ma kaji 337 hte htinggaw yawng 900 jan nga ai lam, hpyen yen dabang lithkam ni tsun ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn